CELEX: 32013R0686
Language: ro
Date: 2013-07-16 00:00:00
Title: Regulamentul de punere în aplicare (UE) nr. 686/2013 al Comisiei din 16 iulie 2013 de aprobare a unei modificări minore a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Oignon doux des Cévennes (DOP)]

19.7.2013   
            
            
               RO
            
            
               Jurnalul Oficial al Uniunii Europene
            
            
               L 196/4
            
         REGULAMENTUL DE PUNERE ÎN APLICARE (UE) NR. 686/2013 AL COMISIEI
   din 16 iulie 2013
   de aprobare a unei modificări minore a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Oignon doux des Cévennes (DOP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 53 alineatul (2) al doilea paragraf,
   întrucât:
   
               (1)
            
            
               În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Franței de aprobare a unei modificări a caietului de sarcini al denumirii de origine protejate „Oignon doux de Cévennes”, înregistrată în temeiul Regulamentului (CE) nr. 723/2008 al Comisiei (2).
            
         
               (2)
            
            
               Scopul cererii este modificarea caietului de sarcini pentru a aduce precizări privind descrierea produsului, aria geografică, dovada originii, metoda de obținere, etichetarea, cerințele naționale, ambalarea și datele de contact ale grupului solicitant.
            
         
               (3)
            
            
               Comisia a examinat modificarea în cauză și a concluzionat că este justificată. Deoarece modificarea este minoră în sensul articolului 53 alineatul (2) al treilea paragraf din Regulamentul (UE) nr. 1151/2012, Comisia o poate aproba fără a recurge la procedura stabilită la articolele 50-52 din respectivul regulament,
            
         ADOPTĂ PREZENTUL REGULAMENT:
   Articolul 1
   Caietul de sarcini al denumirii de origine protejate „Oignon doux de Cévennes” se modifică în conformitate cu anexa I la prezentul regulament.
   Articolul 2
   Documentul unic consolidat care reia elementele principale ale caietului de sarcini figurează în anexa II la prezentul regulament.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 16 iulie 2013.
      
         
            Pentru Comisie, pentru președinte
         
         Dacian CIOLOȘ
         
            Membru al Comisiei
         
      
   
   
      (1)  JO L 343, 14.12.2012, p. 1.
   
      (2)  JO L 198, 26.7.2008, p. 28.
   
      ANEXA I
      Se aprobă următoarea modificare a caietului de sarcini al denumirii de origine protejate „Oignon doux de Cévennes”:
      
                  —
               
               
                  
                     Descrierea produsului
                  
                  Eliminarea referinței la „dimensiunea mare” a bulbului, care nu figura în textele naționale de definire a DOC în 2003: caietul de sarcini al denumirii nu prevede dispoziții speciale privind dimensiunile cepelor. În textele naționale de definire a DOC din 2003, nu apăreau dispoziții speciale privind dimensiunile cepelor. Referința la termenul „bulb de dimensiune mare” reprezenta un element descriptiv al varietății DOC (conform articolului 4 din Decretul din 14 octombrie 2003), nu al cepei. Astfel, nu existau dispoziții menite să limiteze dimensiunile autorizate pentru DOC.
                  Descrierea DOC cuprinde alte criterii vizuale, care sunt aceleași cu cele utilizate în cadrul examinărilor organoleptice la care sunt supuse cepele: culoarea, forma și strălucirea bulbului, finețea și transparența tunicilor.
                  De altfel, așa cum se deduce și de la rubrica „legătura cu aria geografică”, selecția care a permis obținerea materialului vegetal adaptat mediului s-a realizat pe alte criterii: aptitudinea pentru conservare, ciclul vegetativ adaptat la condițiile locale și gustul cepei. Dimensiunile bulbului nu sunt o caracteristică a DOP.
               
            
                  —
               
               
                  
                     Aria geografică
                  
                  Adăugarea procedurii de identificare a parcelelor prevăzute de textele naționale privind DOC.
               
            
                  —
               
               
                  
                     Elemente care dovedesc faptul că produsul este originar din aria menționată
                  
                  Rubrica a fost completată cu dispoziții referitoare la control și la garantarea originii, precum și la trasabilitatea denumirii, aceste dispoziții fiind modificate ca urmare a reformării sistemului de control al DOC franceze.
               
            
                  —
               
               
                  
                     Metoda de obținere
                  
                  Modificări constând în includerea în caietul de sarcini a dispozițiilor cuprinse în textele naționale de definire a denumirii.
                  Semințe: se introduc dispozițiile privind utilizarea semințelor produse în cadrul exploatațiilor prevăzute de textele naționale de definire a DOC.
                  Fertilizarea: se introduc dispozițiile privind aportul de azotați (limita maximă de 100 de unități de azot la hectar și fracționarea în aporturi de maximum 50 de unități) prevăzute de textele naționale de definire a DOC.
                  Recoltarea culturilor: se precizează modalitatea de stabilire a începerii recoltării: atunci când au căzut 50 % dintre frunze.
                  Randamentul: se introduce definiția parcelei de cultură.
               
            
                  —
               
               
                  
                     Etichetarea
                  
                  adăugarea unui cod pentru operatorii din sectorul de ambalare care regrupează loturile primite în cursul zilei. Modificarea propusă este menită să completeze numerotarea loturilor ambalate: pentru ambalarea a mai puțin de 5 kg de produs și numai pentru acest caz, se oferă posibilitatea înlocuirii numărului de identificare care asociază identitatea producătorului și identitatea parcelei cu un număr de identificare care regrupează ansamblul loturilor primite în cursul unei zile. În practică, plasele cu ceapă cu o greutate mai mică de 5 kg grupează adesea ceapă provenită de la producători diferiți, ceea ce înseamnă că unitatea de ambalare necesită o identificare specifică a acestor loturi. Totuși, această modificare nu aduce atingere trasabilității filierei, deoarece introducerea aporturilor și a numerelor de lot corespunzătoare permite în continuare garantarea trasabilității (registrele cu intrări și ieșiri menționate la punctul IV.1 din caietul de sarcini).
                  Adăugarea obligației de a afișa simbolul DOP al Uniunii Europene și mențiunea „denumire de origine controlată” sau „DOP”, care înlocuiesc mențiunile naționale.
               
            
                  —
               
               
                  
                     Cerințele naționale
                  
                  Cerințele naționale au fost completate cu un tabel privind principalele puncte care trebuie controlate și metoda de evaluare aferentă, după cum se prevede în reglementările naționale franceze.
               
            
                  —
               
               
                  
                     Altele
                  
                  Sunt introduse dispoziții privind ambalarea (condițiile de transport), iar greutatea maximă a cutiilor de carton se modifică de la 10 la maximum 12 kg Produsele „Oignon doux de Cévennes” sunt cepe cu tunici fragile și sensibile, iar experiența a arătat că, pentru cepele de dimensiuni mai mici, umplerea cutiilor de carton cu maximum 10 kg de produs nu este satisfăcătoare. În ceea ce privește dimensiunile mici, s-a dovedit că, pentru un format unic la cutiilor de carton și o greutate maximă de 10 kg, este imposibilă ambalarea corectă (umplerea completă a cutiilor). În consecință, cepele nu sunt stabile în ambalaj, ceea ce mărește riscul producerii de șocuri și, deci, de deteriorare a produselor. Creșterea greutății maxime a cutiilor de carton la 12 kg duce la o umplere mai completă a acestora, permițând o mai mare stabilitate a cepelor de Cévennes în interior. Prin urmare, această modificare contribuie la evitarea șocurilor și a riscului de degradare în timpul manipulărilor multiple.
                  S-a efectuat și o actualizare a datelor de contact ale grupului solicitant.
               
            
   
      ANEXA II
      
         DOCUMENT UNIC CONSOLIDAT
      
      Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare (1)
      
      „OIGNON DOUX DES CÉVENNES”
      Nr. CE: FR-PDO-0105-0314-17.10.2011
      
         IGP () DOP (X)
      
      1.   Denumire
      
      „Oignon doux des Cévennes”
      2.   Statul membru sau țara terță
      
      Franța
      3.   Descrierea produsului agricol sau alimentar
      
      3.1.   Tip de produs
      
      
                  Clasa 1.6.
               
               
                  Fructe, legume și cereale în stare proaspătă sau prelucrate
               
            3.2.   Descrierea produsului căruia i se aplică denumirea de la punctul 1
      
      Ceapa cu denumirea de origine „Oignon doux de Cévennes” este o ceapă târzie, cultivată pe terase, de culoare de la alb sidefiu la arămiu, cu bulb de formă rotunjită spre romboidală, cu aspect lucios și cu tunici fine și translucide. Foile sunt groase, cu carnea albă, de o fermitate și suculență medii. Conținutul de materie uscată nu depășește 10 %. Consumată crudă, ceapa se caracterizează prin carnea de o consistență crocantă, fără gust iute și amar, cu arome fine și echilibrate. Gătită, ceapa își păstrează aspectul strălucitor, devine translucidă, onctuoasă, suculentă și capătă un gust dulceag, fără note amărui, cu arome de castană și de copt.
      Ceapa ambalată după data de 15 mai a anului ulterior celui în care a avut loc recoltarea nu poate beneficia de denumirea de origine „Oignon doux des Cévennes”. Ceapa trebuie comercializată în ambalajul de origine utilizat exclusiv pentru denumirea de origine. Comercializarea nu poate începe înainte de data de 1 august a anului de recoltă.
      3.3.   Materii prime (numai pentru produsele prelucrate)
      
      —
      3.4.   Hrană pentru animale (numai pentru produsele de origine animală)
      
      —
      3.5.   Etape specifice ale producției care trebuie să se desfășoare în aria geografică delimitată
      
      Cepele trebuie să fie semănate și produse în aria geografică:
      3.6.   Norme specifice privind felierea, răzuirea, ambalarea etc.
      
      Ambalarea are loc în aria geografică delimitată la punctul 4 din prezentul document unic. Aceasta se efectuează în unități de ambalare identificate de către grup. Tipul de ambalaj trebuie să permită închiderea printr-un sistem care să nu permită reînchiderea ambalajului odată ce a fost deschis. Cepele se condiționează în ambalaje de tip carton cu folie de plastic de maximum 12 kg sau în ambalaje de tip plasă de maximum 5 kg.
      Ambalarea trebuie să aibă loc în aria geografică tipică, în scopul menținerii nivelului de calitate.
      Ceapa se ambalează de către producător sau se livrează către un atelier de ambalare. Ambalarea în aria geografică permite evitarea manipulărilor excesive și ajută astfel la păstrarea caracteristicilor cepei, în special a tunicilor fine și translucide, foarte fragile, reducându-se astfel riscul de alterare. În cele din urmă, examinarea organoleptică și analitică, care permite garantarea conformității cu profilul organoleptic, se face prin sondaj, dintre loturile ambalate.
      3.7.   Norme specifice privind etichetarea
      
      Fiecare ambalaj de ceapă destinat cepelor DOP este însoțit de o etichetă care precizează cel puțin:
      
                  —
               
               
                  denumirea de origine protejată „Oignon doux des Cévennes” înscrisă cu caractere de dimensiuni cel puțin egale cu cele ale celor mai mari caractere care figurează pe etichetă;
               
            
                  —
               
               
                  mențiunea „DOC” sau „denumire de origine controlată”, imediat înainte sau după denumire, fără alte mențiuni intercalate;
               
            
                  —
               
               
                  simbolul DOP al Uniunii Europene;
               
            
                  —
               
               
                  numele operatorului care a efectuat ambalarea;
               
            
                  —
               
               
                  data ambalării;
               
            
                  —
               
               
                  numărul de identificare specific.
               
            Numărul de identificare corespunde codului producătorului, urmat de codul parcelei. Pentru ambalajele de până la 5 kg, acesta poate fi înlocuit cu un cod care regrupează loturile primite în cursul zilei.
      4.   Delimitarea concisă a ariei geografice
      
      Aria de producție a denumirii de origine „Oignon doux de Cévennes” se întinde pe teritoriile următoarelor 32 de comune din departamentul Gard:
      Arphy; Arre; Arrigas; Aulas; Aumessas; Avèze; Bez-et-Esparon; Bréau-et-Salagosse; Colognac; Cros; Lasalle; Managout; Mars; Molières-Cavaillac; Monoblet; Notre-Dame-de-la-Rouvière; Pommiers; Roquedur; Saint-André-de-Majencoules; Saint-André-de-Valborgne; Saint-Bonet-de-Salendrinque; Saint-Bresson; Sainte-Croix-de-Caderle; Saint-Julien-de-la-Nef; Saint-Laurent-le-Minier; Saint-Martial; Saint-Roman-de-Codières; Soudorgues; Sumène; Vabres; Valleraugue; Vigan (le).
      5.   Legătura cu aria geografică
      
      5.1.   Specificitatea ariei geografice
      
      Aria denumirii de origine „Oignon doux de Cévennes” cuprinde în principal zona de granituri și șisturi de la marginea de sud-est a Masivului Central, în special pantele masivului l’Aigoual (1 565 m). Climatul, de tip mediteranean, este caracterizat de o secetă estivală și de precipitații semnificative în timpul toamnei și, într-o mai mică măsură, în timpul primăverii, precipitații care pot atinge în medie 1 500 mm. Și temperaturile sunt contrastante, verile fiind foarte însorite, iar perioada din toamnă până în primăvară fiind destul de rece, cu episoade de ninsoare; temperaturile medii anuale sunt de 12-13 °C.
      Relieful accidentat al zonei Cévennes prezintă o alternanță de creste, culmi și văi cuprinse între acestea, orientate pe direcția nord-vest/sud-est, așa-numitele valats. Pe aceste pante aspre, contrastele climatice importante sunt exacerbate de efectul versanților, iar ploile puternice de toamnă accentuează eroziunea, cu inundații uneori devastatoare. Pentru controlarea acestui relief, agricultorii din regiune au amenajat terase pe coastele versanților, marcând zonele mai adânci de masare a aluviunilor și construind pe suprafețe vaste zidurile din pietre uscate care fac parte din peisajul tipic din Cévennes.
      5.2.   Specificitatea produsului
      
      Produsul „Oignon doux de Cévennes” prezintă caracteristici organoleptice care au dat naștere unei reputații nu doar regionale, ci naționale: astfel, această ceapă este dulce, lipsită de gust iute și amar și suculentă, ceea ce îi conferă o textură plăcută atât în stare crudă, cât și gătită.
      De altfel, este ușor de recunoscut și vizual și este apreciată pentru forma rotunjită până la romboidală a bulbului, pentru luciu, culoarea albă sidefie uneori arămie și pentru foile fine și translucide.
      Conținutul redus de substanță uscată (sub 10 %) nu împiedică buna conservare până la sfârșitul iernii.
      5.3.   Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)
      
      Cultivată pe versanții sudici ai Masivului Central, produsul „Oignon doux de Cévennes” este o ceapă originală și specifică, atât prin modul de cultivare, cât și prin particularitățile sale fizice și gustative.
      În acest mediu deosebit, oamenii au știut cum să amenajeze terenul pentru a profita de avantajele sale, să selecționeze o varietate adaptată și să dezvolte tehnici de cultură care să pună în valoare un produs deosebit.
      Constrângerile naturale ale ariei geografice sunt: puținele suprafețe plane și daunele produse de eroziune, care au determinat o bună organizare a spațiului de către agricultori în vederea valorificării sale. Amenajarea teraselor irigate prin forța gravitației grației așa-numitului béal, canal care colectează apa torentelor din amonte, a cunoscut o dezvoltare spectaculoasă începând cu secolul XVIII și a permis extinderea puținelor suprafețe cultivabile în vederea hrănirii unei populații semnificative, participând, în același timp, la protecția solurilor împotriva eroziunii.
      Terasele cel mai bine orientate, în semipantă, irigabile și situate aproape de localități, erau cultivate cu legume. Solurile rezultate din descompunerea graniturilor și a șisturilor sunt acide, nisipoase, filtrante și sărace în argilă și sunt adesea îngrășate cu gunoi provenind de la crescătoriile de ovine sau caprine din apropiere. Cultura cepei dulci, pentru consum propriu la început, s-a dezvoltat treptat până la a deveni o producție agricolă în sensul deplin al termenului. Parcelele cultivate tradițional cu ceapă, uneori vreme de peste 50 de ani, au căpătat numele de „cébières”.
      Varietatea tradițională, ameliorată și păstrată de agricultori vreme de multe generații pe criterii legate de aspect, dulceață și capacitate de conservare, este bine adaptată la climatul local: este o ceapă pentru zile lungi, semănată în ianuarie pe parcelele cele mai bine orientate, pentru a profita de încălzirea climei primăvara și apoi prășită manual și irigată cu regularitate; bulbii sunt recoltați la sfârșitul verii, înainte de ploile echinoxului din septembrie, ceea ce permite uscarea pe câmp și păstrarea produsului în bune condiții sanitare.
      Practicile culturale și mediul natural influențează în mai mult moduri caracteristicile cepei. Semănarea pe cele mai bune parcele permite obținerea rapidă a unor plante viguroase. Prășirea manuală, precisă, permite optimizarea densității plantației, pentru a obține la recoltă bulbi de calibru suficient și cu aspect armonios, fără fațete plate. Conținutul slab de argilă al solului favorizează dulceața cepei, iar textura nisipoasă asigură o slabă rezervă hidrică. De aceea, vara este necesară irigarea, aceasta fiind asigurată prin aporturi reduse, dar regulate, care evită risipa de apă și, mai ales, limitează stresul hidric al plantei și apariția gusturilor amare și iuți, favorizând, în același timp, suculența foilor. În sfârșit, selecția parcelelor, care privilegiază orientările nord-est spre sud-vest și exclude fundul văilor umede, permite cultivarea cepei pe singurele parcele cu microclimat favorabil. Rezultă astfel o mai bună precocitate și o presiune fitosanitară mai mică, ceea ce permite reducerea factorilor de producție agricolă și ameliorarea capacității de conservare a produsului.
      Ansamblul factorilor naturali ai ariei geografice, pus în valoare de practicile culturale ale oamenilor, care au știut să se folosească de potențialul locurilor, au permis produsului „Oignon doux de Cévennes” să-și pună în valoare toate caracteristicile originale.
      
         Trimitere la publicarea caietului de sarcini
      
      [articolul 5 alineatul (7) din Regulamentul (CE) nr. 510/2006]
      https://www.inao.gouv.fr/fichier/CDCOignonDouxDesCevennes.pdf
      
         (1)  Înlocuit de Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare.